**Azərbaycan Avtomobil Yolları Dövlət Agentliyi tərəfindən**

**2021-ci il ərzində yerinə yetirilmiş işlər barədə**

**MƏLUMAT**

Müstəqil Azərbaycanın xilaskarı və qurucusu, **xalqımızın ümummilli lideri Heydər Əliyevin** siyasi kursunun layiqli davamçısı **Azərbaycan Respublikasının Prezidenti İlham Əliyevin** Sərəncam və birbaşa tapşırıqları əsasında **2021-ci ildə** respublikanın avtomobil yollarının inkişafı istiqamətində çox mühüm layihələr həyata keçirilib və bu sahədə nailiyyətlər əldə edilib. Sözsüz ki, görülən işlər, həyata keçirilən irili, xırdalı bütün layihələr iqtisadiyyatımızın tərəqqisinə, o cümlədən, respublikamızın siyasi mövqeyinin dünya ölkələri arasında daha da gücləndirilməsinə xidmət edir.

Belə ki, **Azərbaycan Avtomobil Yolları Dövlət Agentliyi** tərəfindən 2021-ci il ərzində **728.3 km** uzunluğunda avtomobil yolları, prospekt və küçələr tikilmiş, yenidən qurulmuş və təmir olunmuşdur.

***Bura daxildir:***

Respublika əhəmiyyətli - **128.4 km;**

Yerli əhəmiyyətli - **425 km;**

Bakı şəhər yolları - **174.9 km;**

Bunlardan **606.8 km** investisiya vəsaiti hesabına, **121.5 km** isə “Avtomobil Yolları” Məqsədli Büdcə vəsaiti hesabına yerinə yetirilmişdir.

**2021-ci il ərzində 10 yeni körpünün** (İsmayıllı rayonu ərazisində **4**, “Zəfər Yolu üzərində **5**, Ağcabədi rayonu ərazisində **1**), Bakı şəhərində Qala-Pirallahı avtomobil yolunun 3,6 kilometrində uzunluğu 76,7 m olan və Ziya Bünyadov prospektində 9 nömrəli Bakı Peşə Liseyinin qarşısında uzunluğu 90 metr olan yeni yerüstü piyada keçidlərinin tikintisi başa çatdırılaraq əhalinin istifadəsinə verilmişdir.

Azərbaycan Respublikasının Prezidenti tərəfindən 2021-ci il 26 fevral tarixli 2522 nömrəli Sərəncam ilə təsdiq edilmiş, 2021-ci ilin dövlət büdcəsində dövlət əsaslı vəsait qoyuluşundan Azərbaycan Avtomobil Yolları Dövlət Agentliyinə ayrılmış vəsait hesabına, habelə Prezidentin ehtiyat fondundan ayrılmış vəsait hesabına **17 kəndlərarası avtomobil yolları** layihəsindən uzunluğu **207,4 km** təşkil edən **12 layihənin** icrası başa çatmış, tikintisinə ilkin vəsait ayrılmış uzunluğu **167 km** təşkil edən **5 layihə** üzrə işlər isə davam etdirilmişdir.

**Azərbaycan Avtomobil Yolları Dövlət Agentliyi** tərəfindən Şəki, Yevlax, Ucar, Zərdab, Ağcabədi rayonlarında **61,7 km** uzunluğunda 10 kənd yolunun yenidənqurulması işləri həyata keçirilmişdir. **Yevlax** rayonunda – 7,6 km, **Şəki** rayonunda – 11,4 km, **Ucar** rayonunda –6,9 km, **Zərdab** rayonunda - 25,6 km və **Ağcabədi** rayonunda – 10,2 km uzunluğa malik kənd yolu.

**Şamaxı** rayonunda **45,4 km**, **Naftalan** şəhərində **16,9 km** uzunluğunda daxili yollarının yenidən qurulması və əsaslı təmiri işləri başa çatdırılmışdır.

**Bakı şəhəri** və onun 12 rayonunda **123,1 km** investisiya vəsaiti hesabına, **51,8 km** isə “Avtomobil Yolları” Məqsədli Büdcə vəsaiti hesabına **174,9 km** uzunluğunda şəhər və qəsəbə daxili avtomobil yollarının yenidən qurulması və əsaslı təmiri işləri də başa çatdırılmışdır:

- Xəzər rayonu **- 29.2 km;**

- Suraxanı rayonu **- 24.6 km;**

- Binəqədi rayonu **- 21.9 km;**

- Sabunçu rayonu **-** **21.78 km;**

- Xətai rayonu **- 14.56 km;**

- Nərimanov rayonu **- 13.3 km**;

- Qaradağ rayonu **- 11.43 km;**

- Səbail rayonu **- 9.51 km;**  -

- Yasamal rayonu **- 7.16 km;**

- Nəsimi rayonu **- 6.38 km;**

-Nizami rayonu **-** **6.15 km;**

- Pirallahı rayonu **- 2 km.**

**2021-ci il ərzində** Bakı şəhər yollarında **520,6 min m2** sahədə asfalt-beton örtükdə cari təmir işləri də yerinə yetirilmişdir.

2021-ci ildə **Müzəffər Ali Baş Komandan, Prezident İlham Əliyevin** imzaladığı Sərəncama uyğun olaraq, **Vətən müharibəsi** dövründə avtomobil yollarına və yol qurğularına dəymiş ziyanın aradan qaldırlıması məqsədilə ayrılmış vəsait hesabına, **Goranboy** rayonunda 17,7 km, **Daşkəsən** rayonunda 1,5 km, **Naftalan** şəhərində 16 km, **Tərtər** rayonunda 9 km olmaqla ümumilikdə **44,2 km** asfalt-beton örtüklü avtomobil yolu və **2 körpü** bərpa edilmişdir.

**Vətən müharibəsi**ndən söz düşmüşkən, hər kəsə məlumdur ki, 2020-ci il sentyabrın 27-də Azərbaycan xalqı **Müzəffər Ali Baş Komandan İlham Əliyev**in rəhbərliyi ilə haqq mübarizəsinə qalxdı, Mübariz ordumuz tərəfindən 44 gün davam edən və Qarabağımız daxil olmaqla işğal altındakı ərazilərimizin qaytarılması ilə nəticələnən **Vətən Müharibəsi** tariximizin ən parlaq səhifəsinə, Azərbaycan xalqının iftixar və qürur mənbəyinə çevrildi.

İşğal dövründə **Qarabağ** və **Şərqi Zəngəzur** iqtisadi rayonları ərazisində avtomobil yolları da daxil bütün infrastruktur demək olar ki, məhv edilmişdir. Bu üzdənMüzəffər Ali Baş Komandan, **Azərbaycan Respublikasının Prezidenti** tərəfindən imzalanmış Sərəncamlara uyğun olaraq, işğaldan azad olunmuş ərazilərdə yol infrastrukturun bərpası məqsədilə Azərbaycan Avtomobil Yolları Dövlət Agentliyinə tərəfindən 2021-ci il ərzində ümumi uzunluğu **1516.3 km** təşkil edən **15 avtomobil yolu**nun layihələndirilməsi və tikintisi işləri, habelə **Laçın rayonu** ərazisində **Qorçu hava limanı**nın tikiləcəyi ərazidə qazma-partlatma və torpaq işlərinin yerinə yetirilməsi işləri davam etdirilmişdir.

Sözügedən yol infrastrukturu layihələrindən ən qürurvericisi, **Azərbaycan Respublikasının Prezidenti** və **birınci Xanımı 2020-ci il noyabr ayının 16-da** **Füzuli** və **Cəbrayıl** rayonlarına səfəri zamanı Azərbaycanın Mədəniyyət Mərkəzi elan edilmiş **Şuşa** şəhərini işğaldan azad edərkən Rəşadətli Ordumuzun istifadə etdiyi **“Zəfər Yolu”**nun tikintisidir.

Uzunluğu 101 km, 2 hərəkət zolaqlı olan **“Zəfər Yolu”** olduqca çətin dağlıq-meşəlik ərazidən keçməsinə baxmayaraq, tikintisi **10 ay** ərzində başa çatdırılaraq **2021-ci il noyabr ayının 7-də** möhtərəm cənab Prezidentin iştirakı ilə açılış mərasimi keçirilərək istifadəyə verilmişdir. Bu yol, **Hacıqabul-Horadiz-Ağbənd-Zəngəzur dəhlizi** magistral avtomobil yolunun 149-cu kilometrindəki **Əhmədbəyli** kəndindən başlayır, Alxanlı kəndi, Füzuli Hava Limanı, Füzuli şəhəri, Böyük Tağlar kəndi, Topxana meşəsi, Çanaqçı, Sığnaq, Daşaltı kəndindən keçərək Şuşa şəhərinə çatır.

**Möhtərəm cənab Prezident** 2021-ci il yanvar ayının 14-də Şuşa şəhərinə gedərkən, Füzuli rayonunda **Əhmədbəyli-Füzuli-Şuşa** avtomobil yolunun tikintisinin təməlini də qoydu.

Qarabağımızın tacı olan **Şuşa şəhəri** təbii ki, xalqımız üçün müqəddəs və əziz məkandır. **Şuşa** sevgisi hər bir azərbaycanlının mənəvi varlığının ayrılmaz parçasıdır. Təməli **1752-ci ildə** Qarabağ xanı **Pənahəli xan** tərəfindən qoyulan **Şuşa şəhəri**nin bu il **270 illiyi** qeyd olunacaq. Bu üzdən **Müzəffər Ali Baş Komandan**, **Cənab Prezident İlham Əliyev** tərəfindən **2022-ci il “Şuşa ili”** elan edilib.

Bundan başqa daha bir əlamətdar hadisə sözsüz ki, ötən il Şuşada Azərbaycan Respublikasının Prezidenti İlham Əliyevin və Türkiyə Respublikasının Prezidenti Rəcəb Tayyib Ərdoğanın **“Azərbaycan Respublikası ilə Türkiyə Respublikası arasında müttəfiqlik münasibətləri haqqında Şuşa Bəyannaməsi”**nin imzalaması oldu. Bizim üçün mühüm mənəvi əhəmiyyət kəsb edən Şuşa şəhərində Azərbaycan Respublikası ilə Türkiyə Respublikası arasında müttəfiqlik münasibətləri haqqında **Bəyannamənin** imzalanması, sözsüz ki, gələcək dərsliklərə yazılacaq daha bir mühüm tarixi hadisə kimi yaddaşlarımıza həkk olundu.

**Azərbaycan Avtomobil Yolları Dövlət Agentliyi** olaraq biz də bütün bunlardan ilhamlanaraq Qarabağımızda icra olunan digər yol infrastrukturu layihələri kimi, **Füzuli Beynəlxalq Hava limanını** da əlaqələndirməklə **Şuşa** şəhərinə doğru uzanan və uzunluğu **81.6 km** olan, birinci texniki dərəcəyə uyğun **4-6 hərəkət zolaqlı** olmaqla **2-ci** avtomobil yolunu yüksək sürət və keyfiyyətlə inşa edirik. **Əhmədbəyli-Füzuli-Şuşa** avtomobil yolunun tikintisinin 2024-ci ildə başa çatdırılması üçün 2 növbəli şəkildə tikinti işləri icra olunmaqdadır. Bu yol başlanğıcını **Hacıqabul-Horadiz-Ağbənd-Zəngəzur dəhlizi** magistral avtomobil yolunun **157-ci km**-dən götürür Yol üzərində körpü və tunellərin tikilməsi nəticəsində, yüksək sürət təmin olunacaq və **“Zəfər Yolu”** ilə müqayisədə **19,4** km qısa olacaqdır.

Hər bir Azərbaycanlı üçün ötən il daha br əlamətdar hadisə sözsüz ki, iki qardaş ölkənin dövlət başçılarının **Horadiz-Cəbrayıl-Zəngilan-Ağbənd avtomobil yolunun (Zəngəzur dəhlizi)** təməlini qoyması oldu.

**123.6 km** uzunluğa malik, birinci texniki dərəcəyə uyğun **4-6 hərəkət zolaqlı** olmaqla inşa edilən sözügedən yol **Hacıqabul-Horadiz-Ağbənd-Zəngəzur dəhlizi** magistral avtomobil yolunun bir hissəsi olmaqla, Zəngilanı Azərbaycanın digər rayonları və Naxçıvan Muxtar Respublikası ilə birləşdirmək baxımından çox böyük əhəmiyyətə malikdir. Bundan başqa bu yolun regional əhəmiyyəti də olduqca böyükdür.

Hal-hazırda **Zəngəzur dəhlizi** yolunun ölkəmizdən keçən hissəsində tikinti işləri sürətlə və keyfiyyətlə davam etdirilir. Yol üzərində **körpü** və **tunellər**in inşa edilir. Artıq yolun bəzi hissələrinin **asfaltlanması** işlərinə də başlanılıb.

Bundan əlavə 2021-ci il ərzində işğaldan azad olunmuş Qarabağ və Şərqi Zəngəzur iqtisadi rayonları ərazilərində **Toğana-Kəlbəcər-İstisu** avtomobil yolu (80.7 km, 4 hərəkət zolaqlı), **Kəlbəcər-Laçın** avtomobil yolu (72.8 km, 2 hərəkət zolaqlı), **Kəlbəcər və Laçın rayonları ərazisində** yol infrastrukturunun tikintisi (726.3 km, 2 hərəkət zolaqlı), **Xudafərin-Qubadlı-Laçın** avtomobil yolu (70.4 km, 4 hərəkət zolaqlı), **Qubadlı – Eyvazlı** avtomobil yolu (28.5 km, 2 hərəkət zolaqlı), **Qubadlı - Mahmudlu - Yazıdüzü - Ermənistan sərhədi** avtomobil yolu (26.4 km, 2 hərəkət zolaqlı), **Şükürbəyli-Cəbrayil-Hadrut** avtomobil yolu (39.7 km, 4 hərəkət zolaqlı), **Füzuli-Hadrut** avtomobil yolu (12 km, 4 hərəkət zolaqlı), **Hadrut-Tuğ-Azıx** avtomobil yolu (22 km, 2 hərəkət zolaqlı), **Bərdə - Ağdam** avtomobil yolu (44.5 km, 4 hərəkət zolaqlı), **Ağdam-Füzuli** avtomobil yolu (64.8 km, 4 hərəkət zolaqlı), **Talış-Tapqaraqoyunlu-Qaşaltı** sanatoriyası avtomobil yolunun (22 km, 2 hərəkət zolaqlı) tikintisi işləri uğurla davam etdirilmişdir.

Kəlbəcər rayonu işğaldan azad edildikdən sonra, Azərbaycan Avtomobil Yolları Dövlət Agentliyinin “55 № li Yol İstismarı” MMC tərəfindən Göygöl rayonundakı Toğanalı kəndindən, Murov dağındakı Ömər aşırımdan keçməklə Kəlbəcər rayonuna gedən yola xidmət göstərmək üçün **Kəlbəcərin Çəpli kəndində xüsusi mexanikləşdirimiş yol sahəsi** təşkil edilmiş və onun maddi-texniki bazası yeni maşın-mexanizmlər hesabına möhkəmləndirilmişdir.

2021-ci il ərzində **Toğanalı-Ömər aşırımı-Kəlbəcər** avtomobil yolunda aparılan lazımı təmir işləri nəticəsində fasiləsiz hərəkət təmin edilmişdir.

 **2021-ci ilin avqust ayının 18-də** **Dövlətimizin başçısı və birinci xanım** Kəlbəcər və Laçın rayonlarına səfərləri zamanı **Toğanalı-Ömər aşırımı-Kəlbəcər** avtomobil yolu ilə hərəkətləri təmin edilmiş və bu yolun üzərində Murovdağında inşa olunacaq 11.6 kilometrlik tunelin təməlinin qoyulması mərasimində iştirak etmişlər.

 Bu tunelin tikintisi imkan verəcəkdir ki, **Toğanalı- Ömər aşırımı-Kəlbəcər** avtomobil yolundan bütün il boyu fasiləsiz və təhlükəsiz istifadə edilsin.

**Dövlətimizin başçısı və birinci xanım** bu bölgəyə səfərləri çərçivəsində uzunluğu 72,8 kilometr olan **Kəlbəcər-Laçın** avtomobil yolunun tikintisi ilə də tanış oldular. Birinci və ikinci texniki dərəcəyə uyğun tikiləcək yolun hərəkət hissəsinin eni 9-16 metr olacaq. İki və dörd hərəkət zolaqlı olacaq yol üzərində alt keçidlər və körpü inşa olunacaq. Yol üzərində 3 tunelin tikintisi aparılacaq. Tunellərin ümumi uzunluğu 9450 metr olacaqdır.

**Prezident İlham Əliyev Kəlbəcər-Laçın** avtomobil yolu üzərində tikiləcək 3,4 kilometr uzunluğundakı tunelin də təməlini qoydu.

 Digər obyektlərdə də layihələndirmə işləri ilə paralel olaraq, minadan təmizləməklə tikinti işləri davam etdirilir.

 Möhtərəm cənab Prezident tərəfindən imzalanmış Sərəncama uyğun olaraq, Agentliyin maddi-texniki bazasının möhkəmləndirilməsi və İşğaldan azad olunmuş ərazilərdə avtomobil yollarının tikintisi və saxlanılmasında istifadə məqsədilə maşın-mexanizmlərin alınması da davam etdirilir.

**Qarabağ** və **Şərqi Zəngəzur** iqtisadi rayonları ərazisində olduğu kimi respublikamızın digər ərazilərində də əvvəlki illərdə icrasına başlanılan və hazırda da davam edən yol infrastrukturu layihələrimiz var. **Bunlar:**

* **Bakı-Quba-Rusiya Federasiyası** ilə dövlət sərhədi birinci texniki dərəcəli avtomobil yolunun (152 km) tikintisi,
* M2 magistral avtomobil yolunun **Gəncə-Gürcüstan Respublikası** ilə dövlət sərhədi hissəsinin 4 zolağa genişləndirilməsi (130.15 km),
* **Ələt-Astara-İran İslam Respublikası** ilə dövlət sərhədiavtomobil yolunun 204-207-ci kilometrlik hissəsinin (3 km) və Astaraçay çayı üzərindəkörpünün tikintisi,
* **Azərbaycan – Rusiya Federasiyası** dövlət sərhədində uzunluğu 23.7 km olan “Xanoba” və “Samur” sərhəd-keçid məntəqələri arasındakı avtomobil yolunun 4 zolağa genişləndirilməsi,
* **Susay-Xınalıq** avtomobil yolunun tikintisi ( 34.8 km),
* **Sumqayıt-Hacı Zeynalabdin Tağıyev qəsəbəsi** (16 km) avtomobil yolunun yenidən qurulması,
* **Muğanlı-İsmayıllı-Qəbələ** avtomobil yolunun (67.6 km) yenidən qurulması və Ağsu çayı ilə kəsişmədə yeni körpü və tunelin tikintisi,
* **Qaraməryəm-İsmayıllı-Şəki** avtomobil yolunun Oğuz-Şəki hissəsinin yenidən qurulması (47.2 km),
* **Abşeron rayonu** ərazisində yerləşən palçıq vulkanları ətrafındakı müasir turizm infrastrukturuna aparan uzunluğu 20.5 km yeni avtomobil yolunun tikintisi,
* Bakı-Böyük Kəsik dəmir yolu xəttinin **Tovuz şəhərinin Rövşən Məmmədov küçəsi**ndən keçən hissəsində avtomobillərin və piyadaların rahat hərəkətini təmin edəcək yeni yol qovşağının tikintisidir.

**Qeyd edək ki,** Bakı-Quba-Rusiya Federasiyası ilə dövlət sərhədi birinci texniki dərəcəli avtomobil yolunun tikintisi, həmçinin M2 magistral avtomobil yolunun Gəncə-Gürcüstan Respublikası ilə dövlət sərhədi hissəsinin 4 zolağa genişləndirilməsi **2022-ci ildə** yekunlaşdırılması planlaşdırılır.

**Nəqliyyatın hərəkətinin təhlükəsizliyi ilə bağlı həyata keçirilən tədbirlər**

**Azərbaycan Avtomobil Yolları Dövlət Agentliyinin** əsas öhdəliklərindən biri də hərəkət iştirakçılarının fasiləsiz və təhlükəsiz hərəkətinin təmin olunmasıdır.

2021-ci il ərzində Bakı şəhərində və respublikanın ümumi istifadədə olan avtomobil yollarında **924** yol nişanları, **6 927** siqnal dirəkləri, **2352 pm** əyrixətli tirlər quraşdırılmış və bərpa edilmiş, **2476,9 min m2** həcmində yolların boya ilə xətlənməsi işləri yerinə yetirilmişdir.

**2021-ci il ərzində** Bakı şəhərində və Respublikanın ümumi istifadədə olan avtomobil yollarında yol qurğu və elementlərinə ziyan dəyməsi ilə nəticələnə **618** yol-nəqliyyat hadisəsi baş vermişdir. Bunun nəticəsində **7 803 pm** əyrixətli tirlər, **118 pm** beton bardür, **129,4 m2** tamet bəzək daşı**103 m2** asfalt-beton örtük, **208 pm** mühafizə çəpərləri, **25 işıq** dirəyi, **25 ədəd** yol nişanı, **7 ədəd** məlumat lövhəsi, **3 ədəd** sərnişin dayanacağı, **18 ədəd** səsboğucu lövhə, **1 ədəd hidravlik** baryer və mühərriki, **164 m2** alkapon üzlük və **32,5 pm körpü** məhəccəri yararsız hala düşmüşdür.

 Ümumilikdə yol təsərrüfatına **725,8 min manat** məbləğində maddi ziyan dəymiş, bundan **524,8 min manatı** (**72,3 %)** ödənilmişdir. Dəymiş ziyanın qalan hissəsinin ödənilməsi məqsədilə, səbəkarları məlum olan və sığortaları olan yol nəqliyyat hadisəsi ilə bağlı müvafiq sığorta şirkətlərinə müraciət olunmuş, **3** yol nəqliyyat hadisəsi ilə bağlı avtonəqliyyat vasitələrinin sığortası olmadığına görə məhkəmələrə müraciət olunmuş, **69** yol nəqliyyat hadisəsi törətmiş səbəbkar məlum olmadığı üçün, onların araşdırılaraq tapılması məqsədilə Baş Dövlət Yol Polisi İdarəsinə müraciət olunmuşdur.

**Ekologiya və yaşıllaşdırma**

**Azərbaycan Avtomobil Yolları Dövlət Agentliyi** 3424 km avtomobil yollarının təhkim zolağındakı yaşıllıqlara xidmət göstərilir. Hazırda magistral və respublika əhəmiyyətli avtomobil yollarının mühafizə zolağında **1 656 229** ədəd müxtəlif növ ağac və kol bitkisi mövcuddur.

 Avtomobil yollarının təhkim zolağında **2019-2020-ci** illərdə **193 886** ədəd , **2021-ci** ildə isə **143 548** ədəd, ümumilikdə **562.4 hektar ərazidə 337 434 ədəd** müxtəlif növ ağac və kol bitkisi əkilmişdir.

Agentlik tərəfindən **Bakı şəhərində** 138.4 hektar yaşıllıq sahəsinə, o cümlədən 17.5 hektar qazon sahəsinə, **123 163 ədəd** müxtəlif növ ağac və kol bitkisinə xidmət göstərilir.

Agentlik tərəfindən **16.82 hektar ərazidə 8 tinglik sahə** yaradılıb. İndiyə kimi bu sahələrdə yetişdirilən **255 269 ədəd** müxtəlif növ ağac və kol bitkisi əkin üçün istifadə edilmişdir. Hal-hazırda bu tinglik sahələrində

**103 023 ədəd** ağac və kol bitkisi yetişdirilir.